cometadata/datacite-titles-descriptions-related-identifiers huggingface dataset:
DOI: 10.14457/cu.the.2007.1880
title: เศรษฐศาสตร์การเมืองว่าด้วยการบินต้นทุนต่ำ

description: ศึกษาและวิเคราะห์หาที่มาหรือเบื้องหลังที่แท้จริงของการเกิดสายการบินต้นทุนต่ำ (Low cost airlines) ขึ้นในประเทศไทย ว่าเป็นเหตุผลทางการเมืองหรือว่าเป็นเหตุผลทางเศรษฐศาสตร์ ทำไมจึงเกิดขึ้นได้ในยุคของรัฐบาลทักษิณ ชินวัตร รวมทั้งศึกษาผลกระทบของสายการบินต้นทุนต่ำต่อเศรษฐกิจ การเมือง และสังคมไทย ว่าใครมีส่วนได้ประโยชน์หรือเสียประโยชน์อย่างไร โดยใช้การศึกษาแบบวิจัยเอกสารและการสัมภาษณ์แบบเจาะลึก และวิเคราะห์ข้อมูลโดยใช้ทฤษฎีทางเศรษฐศาสตร์การเมืองและทฤษฎีทางเศรษฐศาสตร์กระแสหลักที่เกี่ยวข้องมาวิเคราะห์สรุปผล ผลการศึกษาและวิเคราะห์ข้อมูลในครั้งนี้ปรากฏว่า ไม่มีหลักฐานมากพอที่จะระบุชี้ชัดได้ว่า อดีตนายกรัฐมนตรีทักษิณ ชินวัตร ได้ใช้อำนาจทางการเมืองเข้าไปครอบงำการเปิดเสรีทางการบิน ซึ่งเป็นนโยบายที่ได้ดำเนินงานมาก่อนหน้านี้หลายรัฐบาลแล้ว ในประเด็นของการใช้อิทธิพลทางการเมืองเข้าครอบงำรัฐบาลนั้น คงยากที่จะปฏิเสธได้ว่าการเปิดสายการบินต้นทุนต่ำไทยแอร์เอเชียของครอบครัวชินวัตร อันมีนายกรัฐมนตรีทักษิณ ชินวัตร ซึ่งเป็นหัวหน้าครอบครัวถือหุ้นอยู่นั้น ไม่ได้รับประโยชน์จากการถือหุ้นในการประกอบการครั้งนี้ ดังนั้นค่อนข้างที่จะน่าเชื่อได้ว่า อาจจะมีปัญหาเกี่ยวกับประเด็นผลประโยชน์ทับซ้อน ดังเช่นในบางกรณีที่เกิดขึ้นในยุครัฐบาลทักษิณ ชินวัตร และการศึกษาครั้งนี้ยังได้ให้ข้อเสนอแนะในการป้องกันปัญหาดังกล่าวที่มีแนวโน้มจะเกิดขึ้นได้มากในอนาคตอีกด้วย
DOI: 10.5281/zenodo.3345668
title: Emission factors of trace gases and aerosols from wildfire events in central Portugal

description: The aim of this data set is to provide a comprehensive overview of the chemical composition (trace elements, water-soluble ions and organic compounds) in smoke aerosol particles from some representative wildfires for use in emission inventorying and source apportionment modelling.
DOI: 10.5281/zenodo.3345669
title: Emission factors of trace gases and aerosols from wildfire events in central Portugal

description: The aim of this data set is to provide a comprehensive overview of the chemical composition (trace elements, water-soluble ions and organic compounds) in smoke aerosol particles from some representative wildfires for use in emission inventorying and source apportionment modelling.
DOI: 10.14457/cu.the.2007.1881
title: ผลของโปรแกรมศิลปะบำบัดสำหรับกลุ่มต่อการเห็นคุณค่าในตนเองของเด็กอายุ 9-11 ปี

description: การวิจัยครั้งนี้มีวัตถุประสงค์ เพื่อศึกษาผลของโปรแกรมศิลปะบำบัดสำหรับกลุ่มต่อการเห็นคุณค่าในตนเองของเด็กอายุ 9-11 ปี กลุ่มตัวอย่างคือ เด็กที่มีอายุ 9-11 ปี จากโรงเรียนนราทร กรุงเทพมหานคร จำนวนทั้งหมด 450 คน แล้วแบ่งเด็กเป็น 3 กลุ่มด้วยวิธีการสุ่มอย่างง่าย คือกลุ่มทดลองศิลปะบำบัดสำหรับกลุ่ม กลุ่มควบคุมกระบวนการกลุ่ม และกลุ่มควบคุมปกติ กลุ่มละ 16 คน กลุ่มตัวอย่างในกลุ่มทดลองศิลปะบำบัดสำหรับกลุ่ม ได้รับโปรแกรมศิลปะบำบัดเสริมสร้างการเห็นคุณค่าในตนเอง จำนวน 14 กิจกรรม ในกลุ่มควบคุมกระบวนการกลุ่มได้รับโปรแกรมกระบวนการกลุ่มเสริมสร้างการเห็นคุณค่าในตนเอง จำนวน 14 กิจกรรม ส่วนกลุ่มควบคุมปกติทำกิจกรรมในชั้นเรียนปกติ กลุ่มตัวอย่างได้รับการประเมินการเห็นคุณค่าในตนเองของ Coopersmith (1984) ทั้งในระยะก่อนและหลังการทดลองแล้ววิเคราะห์ข้อมูลด้วย t-test และ One-way ANOVA ผลการวิจัยพบว่า 1. ในช่วงหลังการทดลองพบว่าทั้งกลุ่มทดลองศิลปะบำบัดสำหรับกลุ่มและกลุ่มควบคุมกระบวนการกลุ่มมีคะแนนเฉลี่ยการเห็นคุณค่าในตนเองสูงกว่าก่อนการทดลองมีนัยสำคัญทางสถิติที่ระดับ .001 และ .01 2. ในช่วงหลังการทดลองพบว่ากลุ่มทดลองศิลปะบำบัดสำหรับกลุ่มมีคะแนนเฉลี่ยการเห็นคุณค่าในตนเองสูงกว่าคะแนนเฉลี่ยของกลุ่มควบคุมกระบวนการกลุ่มและกลุ่มควบคุมปกติอย่างมีนัยสำคัญทางสถิติที่ระดับ 0.5 และ .001 นอกจากนั้นยังพบว่าหลังการทดลองไม่พบความแตกต่างของคะแนนเฉลี่ยการเห็นคุณค่าในตนเองระหว่างกลุ่มควบคุมกระบวนการกลุ่มและกลุ่มควบคุมปกติ
DOI: 10.14457/cu.the.2007.1882
title: การคำนวณออกแบบอย่างเหมาะสมสำหรับคานคอนกรีตต่อเนื่องอัดแรงบางส่วน

description: เสนอวิธีการคำนวณออกแบบอย่างเหมาะสมสำหรับคานคอนกรีตต่อเนื่องอัดแรงบางส่วน โดยใช้วิธีอัตราส่วนอัดแรง ซึ่งเสนอโดย Naaman และ Siriaksorn ในการออกแบบอ้างอิงตามมาตรฐาน ACI 318M-02 เพื่อให้สอดคล้องตามข้อกำหนดที่สภาวะถ่ายแรง สภาวะรับน้ำหนักใช้งาน สภาวะรับน้ำหนักประลัย และข้อกำหนดอื่นๆ การคำนวณออกแบบอย่างเหมาะสม กำหนดให้ราคารวมของคอนกรีตเหล็กเสริมอัดแรง เหล็กเสริมไม่อัดแรง เหล็กเสริมรับแรงเฉือน และไม้แบบ เป็นฟังก์ชันเป้าหมาย เพื่อให้ได้คานคอนกรีตต่อเนื่องอัดแรงบางส่วนที่เหมาะสมทั้งด้านกำลังและราคา ผลการศึกษากรณีตัวอย่างพบว่า การคำนวณออกแบบอย่างเหมาะสมในงานวิจัยนี้ จะประหยัดราคาค่าก่อสร้างได้ประมาณ 12% เมื่อเปรียบเทียบกับการออกแบบเป็นคานคอนกรีตอัดแรงแบบปกติ นอกจากนี้ยังพบว่า การเปลี่ยนขนาดความลึกของหน้าตัดคานที่เหมาะสมจะสามารถช่วยลดราคาค่าก่อสร้างได้อีกด้วย
DOI: 10.14457/cu.the.2007.1883
title: การปรับปรุงกระบวนการวางแผนการผลิตผลิตภัณฑ์บำรุงผม

description: เสนอแนวทางปรับปรุงกระบวนการวางแผนการผลิตผลิตภัณฑ์บำรุงเส้นผมที่สามารถลดระยะเวลาในการดำเนินการผลิตสินค้า โดยได้ปรับปรุงการวางแผนจัดการวัตถุดิบและปรับปรุงขั้นตอนการทำงานในการวางแผนการผลิต เพื่อให้ส่งมอบสินค้าทันตามกำหนด สำหรับการปรับปรุงการวางแผนจัดการวัตถุดิบได้ศึกษาคำสั่งผลิตสินค้าที่เกิดขึ้น โดยแยกตามประเภทกลุ่มสินค้าเพื่อนำมาวิเคราะห์ความต้องการใช้วัตถุดิบ และกำหนดนโยบายในการสั่งซื้อ ซึ่งงานวิจัยนี้ได้นำระบบกำหนดจุดสั่งและปริมาณสั่ง (Order point order quantity) มาใช้ในการปรับปรุงนโยบายการสั่งซื้อบรรจุภัณฑ์ ผลจากการปรับปรุงพบว่า ระบบกำหนดจุดสั่งและปริมาณสั่งจะช่วยแก้ปัญหาการร้างบรรจุภัณฑ์ ลดการสูญเสียโอกาสจากการไม่มีสินค้าส่งมอบ และช่วยเพิ่มประสิทธิภาพการจัดการบรรจุภัณฑ์คงคลัง เมื่อวัดประสิทธิภาพการจัดการบรรจุภัณฑ์คงคลังโดยเปรียบเทียบมูลค่าบรรจุภัณฑ์คงคลังต่อยอดขายสินค้าที่เปลี่ยนแปลงไป พบว่าระบบกำหนดจุดสั่งและปริมาณสั่งจะทำให้ประสิทธิภาพในการจัดการบรรจุภัณฑ์คงคลังดีขึ้นจากระบบเดิม 9.57% หลังจากปรับปรุงนโยบายการสั่งซื้อบรรจุภัณฑ์จะส่งผลทำให้ขั้นตอนการวางแผนการผลิตสินค้าเปลี่ยนแปลงไป ซึ่งพบว่าขั้นตอนในการดำเนินการวางแผนการผลิตลดลง 25 ขั้นตอนจากขั้นตอนทั้งหมด 81 ขั้นตอน โดยขั้นตอนในการดำเนินการวางแผนการผลิตที่ลดลงนี้จะสามารถลดระยะเวลาในการผลิตสินค้าลง 22 วัน
DOI: 10.14457/cu.the.2007.1884
title: การปรับปรุงจุลทัศน์เชิงเสียงแบบไลน์โฟกัสสำหรับการหาลักษณะเฉพาะของวัสดุ

description: ในงานวิทยานิพนธ์นี้เป็นการสานต่องานวิทยานิพนธ์ของ คุณปกรณ์ ปรีชาบูรณะ ใช้คลื่นอัลตราโซนิก ในการวัดค่าคงที่ยืดหยุ่นของวัสดุ โดยใช้อุปกรณ์ที่เรียกว่าแทรนสดิวเซอร์ไลน์โฟกัส ที่สามารถทำให้เกิดคลื่นเรย์ลีขึ้นบนผิววัสดุ แล้ววัดค่าอัตราเร็วของคลื่นเรย์ลีแล้วนำค่าที่ได้ไปคำนวณค่าคงที่ยืดหยุ่นในโปรแกรมต่อไป เนื่องด้วยเครื่องมือจากงานเดิมให้คลื่นอัลตราโซนิก ที่สะท้อนกลับจากผิวหลังของวัสดุที่วัดมีขนาดเล็กมากขนาดไมโครโวลต์ (µV) ด้านเทคนิคการส่งต่อสัญญาณขนาดไมโครโวลต์ที่มีช่วงกว้างคลื่นแคบแคบ เป็นเรื่องยากและเกิดความคลาดเคลื่อนของข้อมูลสูง เพื่อให้เกิดผลการวัดที่ถูกต้องมากขึ้น จึงได้ดำเนินการออกแบบและสร้างวงจรกำเนิดพัลส์ขึ้นมาใหม่ โดยคาดหวังว่าจะได้ขนาดสัญญาณใหญ่มากขึ้น ดังผลต่างๆ ที่ปรากฎ
DOI: 10.14457/cu.the.2007.1885
title: การพัฒนาเครื่องทดสอบมิเตอร์วัดพลังงานไฟฟ้าแบบพกพา โดยใช้การมอดูเลตความกว้างพัลส์

description: นำเสนอการออกแบบเครื่องทดสอบมิเตอร์วัดพลังงานไฟฟ้าชนิดเฟสเดียว โดยใช้หลักการมอดูเลตความกว้างพัลส์ มีการออกแบบแหล่งกำเนิดสัญญาณแรงดัน และกระแสรูปไซน์ที่ใช้ทดสอบมิเตอร์วัดพลังงานไฟฟ้าให้มีความเพี้ยนเชิงฮาร์มอนิกต่ำ สามารถปรับขนาด เฟส และความถี่ของสัญญาณที่สร้างได้ โดยอ้างอิงตามมาตรฐาน IEC 687 วงจรที่ออกแบบจะสร้างสัญญาณแรงดันและกระแสแยกกัน ภายในประกอบไปด้วยวงจรสวิตช์ที่ใช้หลักการมอดูเลตความกว้างพัลส์เป็นหลัก โดยแหล่งกำเนิดสัญญาณแรงดันรูปไซน์ประกอบไปด้วย วงจรสวิตชิ่งของมอสเฟตแบบบริดจ์ทำงานที่ความถี่ประมาณ 10 kHz สร้างสัญญาณพัลส์บวก-ลบที่มีค่ายอด 12 V สัญญาณพัลส์จะถูกขยายเป็นสัญญาณพัลส์ที่มีค่ายอด 600 V โดยหม้อแปลงความถี่สูง จากนั้นจึงถูกจัดเรียงสัญญาณเป็นพัลส์ด้านบวกโดยไดโอดกำลัง ที่มีการต่อแบบบริดจ์เพื่อเข้าสู่วงจรสวิตชิ่งของมอสเฟตแบบบริดจ์ด้านแรงดันสูง ที่ทำงานที่ความถี่ระหว่าง 45-55 Hz และกรองสัญญาณที่ได้ให้เป็นสัญญาณแรงดันรูปไซน์ ที่มีค่าตามมาตรฐานด้วยวงจรกรองความถี่ต่ำต่อไป ส่วนแหล่งกำเนิดสัญญาณกระแสรูปไซน์ประกอบไปด้วยวงจรสวิตชิ่งของมอสเฟตแบบบริดจ์ ที่ทำหน้าที่สร้างสัญญาณมอดูเลตความกว้างพัลส์ที่ความถี่สวิตช์ประมาณ 20 kHz มีค่ายอดของสัญญาณ 5 V จากนั้นจึงใช้วงจรกรองความถี่ต่ำกรองสัญญาณออกมาเป็นสัญญาณกระแสที่มีค่าตามมาตรฐาน โดยวงจรที่ออกแบบสามารถสร้างสัญญาณแรงดันรูปไซน์ได้ในช่วง 100-260 V[subscript rms] สร้างสัญญาณกระแสได้ในช่วง 0.01-40 A[subscript rms] มีความผิดพลาดไม่เกิน 0.5% ของค่าเต็มพิกัด ความเพี้ยนเชิงฮาร์มอนิกรวมของสัญญาณไม่เกิน 2% ความถี่ของสัญญาณอยู่ในช่วง 45-55 Hz ความผิดพลาดไม่เกิน 0.1% ของค่าที่ตั้ง สร้างความต่างเฟสระหว่างสัญญาณแรงดันและสัญญาณกระแสได้ในช่วง 0-360 องศา ผิดพลาดไม่เกิน ± 0.5 องศา
DOI: 10.14457/cu.the.2007.1886
title: ระบบตรวจหาการเกิดดีสชาร์จบางส่วนในจุดต่อสายเคเบิลแรงสูงใต้ดินขณะใช้งาน

description: รายงานการพัฒนาการออกแบบและสร้างระบบที่ใช้ในการตรวจหาการเกิดดีสชาร์จบางส่วน ในจุดต่อสายเคเบิลแรงสูงใต้ดินขณะใช้งาน ซึ่งในการตรวจหาดีสชาร์จบางส่วนที่เกิดนั้น ในงานวิจัยนี้ใช้เซนเซอร์ที่เรียกว่าโรกอฟกี้คอยล์ ซึ่งเป็นการเชื่อมต่อแบบเหนี่ยวนำ โดยจะไม่มีส่วนหนึ่งส่วนใดของเซ็นเซอร์ต่อกับสายเคเบิลที่มีแรงดันไฟฟ้าแรงสูง ซึ่งในการออกแบบและสร้างเซ็นเซอร์นั้นสามารถเปิดออกได้ เพื่อความสะดวกในการใช้งาน หลักการทำงานจะมีเซ็นเซอร์ 2 ชุดต่อวัดสัญญาณบริเวณขอบของจุดต่อสายเคเบิลแรงสูงทั้งสองด้าน และจะนำเอาวงจรอิเล็กทรอนิกส์ที่สร้างขึ้นมารับสัญญาณที่ได้จากเซ็นเซอร์ทั้ง 2 ชุด โดยถ้าเกิด PD ที่จุดต่อสายเคเบิลแรงสูงนั้น ขนาดของแรงดันที่ได้จากวงจรรวมสัญญาณจะได้ ประมาณ 2 เท่าของสัญญาณที่ได้จากเซ็นเซอร์แต่ละชุด ในทางกลับกันถ้าเกิด PD นอกจุดต่อสายเคเบิลแรงสูง สัญญาณที่ได้จากวงจรรวมสัญญาณจะหักล้างกันหมด ในการวิจัยนี้ ได้สร้างจุดเกิดดีสชาร์จบางส่วนโดยใช้โลหะปลายแหลมแทงเข้าเนื้อฉนวนของสายเคเบิลแรงสูง ในกรณีที่เกิดดีสชาร์จบางส่วนในจุดต่อสายเคเบิลแรงสูง ผลที่ได้จากการรวมสัญญาณ จะได้สัญญาณรวมแล้วประมาณ 1.6-1.7 เท่าของสัญญาณที่ได้จากเซ็นเซอร์ ในกรณีตรงข้ามเมื่อเกิดดีสชาร์จบางส่วนนอกจุดต่อสายเคเบิลแรงสูง ผลที่ได้จากการรวมสัญญาณ จะได้สัญญาณรวมแล้วน้อยมากประมาณ 0.1 เท่าของสัญญาณที่ได้จากเซ็นเซอร์ จากผลการศึกษาดังกล่าวที่ได้ผลต่างกัน จึงสามารถตรวจหาดีสชาร์จบางส่วนในจุดต่อสายเคเบิลแรงสูงได้ดี
DOI: 10.14457/cu.the.2007.1887
title: แนวคิดเรื่องคติจักรพรรดิราชของชนชั้นนำไทย ตั้งแต่ พ.ศ. 2172-2394

description: งานวิจัยนี้มุ่งเน้นศึกษาถึงแนวคิดเรื่อง "คติจักรพรรดิราช" ในชนชั้นนำไทยตั้งแต่ พ.ศ. ๒๑๗๒-๒๓๙๔ โดยเลือกกรณีศึกษาของชนชั้นนำไทยที่มีการนำคติจักรพรรดิราชมาปรับใช้กับรูปแบบการเมืองการปกครอง เศรษฐกิจ สังคม รวมทั้งศึกษาถึงปัจจัยและผลการเปลี่ยนแปลงคติจักรพรรดิราชในชนชั้นนำไทยที่เกิดขึ้น จากการศึกษาพบว่าคติจักรพรรดิราชในชนชั้นนำไทยไม่ตรงตามอุดมคติตั้งแต่ต้น แต่ได้มีการเลือกลักษณะที่สำคัญของพระจักรพรรดิราชในอุดมคติ มาปรับใช้เพื่ออธิบายอุดมคติเป้าหมายและความปรารถนาของชนชั้นนำแต่ละบุคคลหรือตามความจำเป็นในแต่ละช่วงเวลา โดยเฉพาะในระบบความสัมพันธ์รัฐจารีตหรือความสัมพันธ์ระหว่างเจ้าผู้ปกครองด้วยกัน ความคลี่คลายของคติจักรพรรดิราชในชนชั้นนำไทยเริ่มเกิดขึ้น เมื่อระบบความสัมพันธ์รัฐจารีตได้รับการกระทบกระเทือน จนระบบความสัมพันธ์ดังกล่าวถูกทำลายลงจากเจ้าอาณานิคมตะวันตก พร้อมกับพัฒนาการความคิดเรื่อง "รัฐชาติ" อันเป็นระบบความสัมพันธ์แบบใหม่ ฐานะ "ราชาธิราช" หรือ "พระจักรพรรดิ" จึงหมดความสำคัญไปโดยปริยาย.
DOI: 10.14457/cu.the.2007.1888
title: กระบวนการพัฒนาแบบจำลองพฤติกรรมผู้ขับขี่รถจักรยานยนต์

description: เช่นเดียวกับหลายๆ เมืองใหญ่ในทวีปเอเชีย ผู้ขับขี่รถจักรยานยนต์ในกรุงเทพมหานครสามารถขับขี่ไปในช่องจราจรซึ่งมีรถยนต์หรือรถจักรยานยนต์คันอื่นอยู่ด้วยได้ และผู้ขับขี่ยังสามารถเคลื่อนที่ไปตามช่องว่างระหว่างรถยนต์ที่ทางแยกได้ พฤติกรรมเหล่านี้มีผลกระทบต่อความเร็วของการจราจรและเวลาในแถวคอยของยานพาหนะ เนื่องจากปริมาณรถจักรยานยนต์ในกรุงเทพมหานครมีประมาณ 20 เปอร์เซ็นต์ของปริมาณยานพาหนะทั้งหมด พฤติกรรมเหล่านี้จึงมีผลกระทบที่มากพอสมควร ดังนั้นงานวิจัยนี้จึงได้พัฒนาแบบจำลองพฤติกรรมของรถจักรยานยนต์ภายในเมืองขึ้น โดยอยู่บนพื้นฐานของพฤติกรรมผู้ขับขี่ในเมือง ในแบบจำลองการเคลื่อนที่ตามกัน รถจักรยานยนต์จะแบ่งปันช่องจราจรกับรถจักรยานยนต์หรือรถยนต์คันอื่น ในแบบจำลองการเปลี่ยนช่องจราจร รถจักรยานยนต์จะเปลี่ยนตำแหน่งไปยังช่องจราจรย่อยอื่นๆ และในแบบจำลองการเคลื่อนที่แบบไม่เป็นเส้นตรง ได้จำลองรถจักรยานยนต์ที่เคลื่อนที่ไปตามช่องว่างระหว่างแถวคอยของยานพาหนะแบบจำลองนี้พัฒนาขึ้นบนโปรแกรม Aimsun NG โดยข้อมูลสภาพการจราจรจริงที่นำมาใช้พัฒนาแบบจำลองนั้นได้มาจากการสำรวจและการบันทึกวีดิทัศน์ ซึ่งวีดิทัศน์ที่บันทึกมาได้นั้นได้ถูกวิเคราะห์เพื่อหาความน่าจะเป็นของแต่ละรูปแบบการเปลี่ยนช่องจราจรของรถจักรยานยนต์และความน่าจะเป็นของแต่ละรูปแบบการเคลื่อนที่แบบไม่เป็นเส้นตรงของรถจักรยานยนต์ ผลการจำลองจากสถานการณ์บริเวณกึ่งกลางถนนนั้นบ่งบอกว่าค่าความผิดพลาดของเวลาในการเดินทางและความเร็วมีค่าไม่เกิน 6 เปอร์เซ็นต์ และผลการจำลองสถานการณ์บริเวณทางแยกแสดงให้เห็นว่าค่าความผิดพลาดของเวลาในแถวคอยมีค่าไม่เกิน 12 เปอร์เซ็นต์.
DOI: 10.14457/cu.the.2007.1889
title: การพัฒนาระบบฐานข้อมูลสำหรับการวิเคราะห์การบริโภคพลังงานของอุตสาหกรรมอโลหะ

description: งานวิจัยนี้มีวัตถุประสงค์เพื่อวิเคราะห์การบริโภคพลังงานของอุตสาหกรรมอโลหะในช่วงปี พ.ศ. 2546-2548 และจัดทำระบบฐานข้อมูลสำหรับการวิเคราะห์การเปลี่ยนแปลงการบริโภคพลังงานของอุตสาหกรรมอโลหะ ซึ่งประกอบไปด้วยอุตสาหกรรมปูนซีเมนต์ อุตสาหกรรมแก้วและกระจก และอุตสาหกรรมเซรามิก ขั้นตอนการวิเคราะห์การบริโภคพลังงาน เริ่มต้นจากการเก็บรวบรวมข้อมูลของแต่ละอุตสาหกรรม จากนั้นทำการศึกษาดัชนีที่เหมาะสมในการนำมาวิเคราะห์ และได้เลือกใช้ดัชนีดิวิเซียค่าเฉลี่ยลอการิทึม (Logarithm Mean Divisia Index, LMDI) เป็นดัชนีสำหรับการวิเคราะห์ โดยกำหนดปัจจัยในการวิเคราะห์ ได้แก่ ปัจจัยระดับการผลิต ปัจจัยโครงสร้างการผลิต และปัจจัยความเข้มพลังงาน จากนั้นทำการวิเคราะห์แบบพิจารณาเป็นช่วงเวลา โดยใช้ข้อมูลของปี พ.ศ. 2546 เป็นปีฐานในการวิเคราะห์ ผลการวิเคราะห์การบริโภคพลังงานของอุตสาหกรรมอโลหะ ในภาพรวมสามารถสรุปได้ว่า อุตสาหกรรมอโลหะมีการบริโภคพลังงานเพิ่มขึ้นในปี พ.ศ. 2547 และ 2548 อย่างต่อเนื่องคิดเป็นร้อยละ 5.32 และ 11.98 ตามลำดับ ซึ่งการบริโภคพลังงานที่เพิ่มขึ้นนี้ เกิดจากปัจจัยระดับการผลิตที่เพิ่มขึ้นเป็นหลัก ส่วนปัจจัยโครงสร้างการผลิตมีผลให้เกิดการบริโภคพลังงานเพิ่มขึ้นเพียงเล็กน้อย ในขณะที่ปัจจัยความเข้มพลังงานนั้น กลับส่งผลให้เกิดการบริโภคพลังงานลดลง เนื่องจากการวิเคราะห์การบริโภคพลังงานมีขั้นตอนที่ซับซ้อน จึงได้ออกแบบและจัดทำระบบฐานข้อมูลสำหรับการวิเคราะห์การบริโภคพลังงานที่เหมาะสม โดยสามารถวิเคราะห์การบริโภคพลังงาน วิเคราะห์ความเข้มพลังงาน และวิเคราะห์ความยืดหยุ่น/สัมประสิทธิ์พลังงาน ซึ่งจะช่วยให้การวิเคราะห์หาสาเหตุของการเปลี่ยนแปลงปริมาณการบริโภคพลังงานสะดวกและรวดเร็วมากขึ้น.
DOI: 10.14457/cu.the.2007.1891
title: ผลกระทบจากการเปลี่ยนแปลงการออกแบบแผ่นโลหะเคลือบกระเบื้องต่อความต้านทานการแตกหักของพอร์ซเลน

description: การวิจัยนี้มีวัตถุประสงค์เพื่อศึกษาถึงการแตกหักของพอร์ซเลนบนชิ้นงาน ตัวอย่างที่มีการออก แบบโลหะ พอร์ซเลนและตำแหน่งจุดกดแตกต่างกัน ทำการทดสอบชิ้นงาน 8 กลุ่ม โดยมีการออกแบบโลหะรองรับพอร์ซเลนดังต่อไปนี้ ชิ้นงานแผ่นแบนหนา 0.3 มม.สม่ำเสมอ(กลุ่มที่1), ชิ้นงานตรงกลางบาง 0.1 มม.(กลุ่มที่2), ชิ้นงานโลหะรองรับเป็นทรงกรวยมุมแหลมส่วนหนาสุด 2.3 มม.(กลุ่มที่3), ชิ้นงานโลหะรองรับนูนเป็นมุมมนส่วนหนาสุด 2.3 มม.(กลุ่มที่4), ชิ้นงานรูปขั้นบันไดจุดกดตรงรอยต่อ (กลุ่มที่5), ชิ้นงานรูปขั้นบันไดจุดกดตรงกลาง(กลุ่มที่6), ชิ้นงานรูปขั้นบันไดจุดกดตรงขอบ(กลุ่มที่7), ชิ้นงานรูปขั้นบันไดจุดกดเป็นมุมเฉียง 30 องศา(กลุ่มที่8) โดยชิ้นงานโลหะเคลือบกระเบื้องขนาด 7 x 9 มม.² ทุกกลุ่มๆละ 10 ชิ้น ได้เตรียมขึ้นตามคำแนะนำของบริษัทผู้ผลิต นำชิ้นงานที่ได้มายึดบนแป้นทองเหลืองด้วยซิงค์ฟอสเฟตซีเมนต์ จากนั้นนำไปแช่ในน้ำกลั่น 37 องศา เซลเซียส 24 ชั่วโมง นำชิ้นงานที่ได้มาทดสอบแรงอัดในแนวดิ่งจนพอร์ซเลนแตก ด้วยเครื่องทดสอบสากลรุ่น Instron 8872 ที่มีหัวกดรูปทรงกลมขนาดเส้นผ่านศูนย์กลาง 3 ม.ม. ความเร็วหัวกด 1 มม./นาที ผลการทดลองพบว่าค่าเฉลี่ยและค่าเบี่ยงเบนมาตรฐาน (X̅ +- S.D.) ของแต่ละกลุ่มมีค่าดังนี้ 1)2506.03 +- 257.98N 2)2027.07 +- 180.74N 3)2101.12 +- 101.55N 4)2117.12 +- 125.49N 5)1461.20 +- 139.20N 6)2092.40 +- 113.79N 7)791.64 +- 87.96N 8)1062.38 +- 187.83N เมื่อนำข้อมูลไปวิเคราะห์โดยใช้สถิติวิเคราะห์ความแปรปรวนแบบทางเดียวและการ ทดสอบการเปรียบเทียบเชิงซ้อนชนิดแทมเฮน ได้ผลดังนี้ ชิ้นงานกลุ่มที่1 มีค่าเฉลี่ยแรงอัดสูงสุดที่ทำให้พอร์ซเลนเกิดการแตกหักแตกมากที่สุด และมากกว่ากลุ่มอื่นๆ อย่างมีนัยสำคัญทางสถิติ (p&lt;0.05) พบความแตกต่างอย่างมีนัยสำคัญทางสถิติในกลุ่มที่ 5, 7 และ8 ซึ่งเป็นชิ้นงานรูปขั้นบันไดที่มีตำแหน่งจุดกดแตกต่างกัน (p&lt;0.05) ส่วนในชิ้นงานกลุ่มที่ 2, 3, 4 และ6 ไม่พบความแตกต่างอย่างมีนัยสำคัญทางสถิติ (p≥0.05) จากข้อมูลข้างต้นทำให้สรุปได้ว่า ความหนาที่ไม่สม่ำเสมอของโลหะที่รองรับพอร์ซเลน รวมทั้งตำแหน่ง และทิศทางของแรงกด มีผลต่อความต้านทานการแตกหักของชิ้นงานโลหะเคลือบกระเบื้อง.
DOI: 10.14457/cu.the.2007.1892
title: ภาพลักษณ์ของสายการบินต้นทุนต่ำ

description: การวิจัยครั้งนี้มีวัตถุประสงค์ดังต่อไปนี้ (1) เพื่อศึกษาภาพลักษณ์โดยรวมและภาพลักษณ์ตราสินค้าของสายการบินต้นทุนต่ำ คือ สายการบินนกแอร์ สายการบินไทยแอร์เอเชีย และสายการบินวันทูโก (2) เพื่อศึกษาความสัมพันธ์ของพฤติกรรมการเปิดรับข่าวสารกับภาพลักษณ์ของสายการบินต้นทุนต่ำ (3) เพื่อเปรียบเทียบภาพลักษณ์ของสายการบินต้นทุนต่ำในสายตาของผู้เคยใช้บริการและไม่เคยใช้บริการ กลุ่มตัวอย่างที่ใช้ในการศึกษา คือ ประชาชนที่ไม่เคยใช้บริการในเขตกรุงเทพมหานคร จำนวนทั้งสิ้น 400 คน และที่เคยใช้บริการ จำนวนทั้งสิ้น 400 คน โดยแบ่งเป็นสายการบินนกแอร์ 133 คน สายการบินไทยแอร์เอเชีย 133 คน และสายการบินวันทูโก 134 คน เครื่องมือที่ใช้ในการเก็บรวบรวมข้อมูล คือ แบบสอบถามและทำการวิเคราะห์ข้อมูลโดยวิธีการหาค่าร้อยละ ค่าเฉลี่ย และส่วนเบี่ยงเบนมาตรฐาน สถิติอ้างอิงที่ใช้ในการวิเคราะห์เพื่อหาค่าความสัมพันธ์ใช้วิธีหาค่าสัมประสิทธ์สหสัมพันธ์แบบเพียร์สัน (Pearson’s Product Moment Correlation Coefficient) และทดสอบความแตกต่าง ระหว่างตัวแปรอิสระกับตัวแปรตาม โดยใช้วิธีการวิเคราะห์แปรปรวนแบบทางเดียว (One-Way Analysis of Variance หรือ One-Way ANOVA Variance Analysis) แล้วทำการทดสอบค่าเฉลี่ยเป็นรายคู่ด้วยวิธี LSD (Least Significant Difference) ซึ่งประมวลผลโดยใช้โปรแกรมสำเร็จรูป SPSS ผลการวิจัยพบว่า 1. ลักษณะทางประชากรของผู้ไม่เคยใช้บริการ ซึ่งได้แก่ อายุ ระดับการศึกษา อาชีพ และรายได้ที่แตกต่างกันมีภาพลักษณ์ต่อสายการบินต้นทุนต่ำที่แตกต่างกัน 2. ลักษณะทางประชากรของผู้เคยใช้บริการ ซึ่งได้แก่ อายุ ระดับการศึกษา อาชีพ และรายได้ที่แตกต่างกันมีภาพลักษณ์ต่อสายการบินต้นทุนต่ำที่แตกต่างกัน 3. การเปิดรับข่าวสารของผู้เคยใช้และผู้ไม่เคยใช้บริการมีความสัมพันธ์เชิงบวกกับภาพลักษณ์ของสายการบินต้นทุนต่ำ 4. การเปิดรับข่าวสารของผู้เคยใช้บริการสายการบินนกแอร์มีความสัมพันธ์เชิงบวกกับภาพลักษณ์ตราสินค้าของสายการบินนกแอร์ 5. การเปิดรับข่าวสารของผู้เคยใช้บริการสายการบินไทยแอร์เอเชียมีความสัมพันธ์เชิงบวกกับภาพลักษณ์ตราสินค้าของสายการบินไทยแอร์เอเชีย 6. การเปิดรับข่าวสารของผู้เคยใช้บริการสายการบินวันทูโกมีความสัมพันธ์เชิงบวกกับภาพลักษณ์ตราสินค้าของสายการบินวันทูโก 7. ภาพลักษณ์ของสายการบินต้นทุนต่ำในสายตาของผู้เคยใช้บริการและไม่เคยใช้บริการมีความแตกต่างกัน.
DOI: 10.14457/cu.the.2007.1893
title: การจำลองการนึ่งผลปาล์มด้วยไอน้ำแบบกะ

description: แบบจำลองการนึ่งผลปาล์มโดยใช้ไอน้ำแบบกะได้พัฒนาขึ้นบนหลักการนำความร้อน กระบวนการนึ่งผลปาล์มแบบอัดไอน้ำ3ครั้ง และ แบบครั้งเดียวจำลองได้ด้วย โปรแกรมสำเร็จรูป COMSOL MULTIPHYSICS[trademark] Version 3.3 ศึกษาผลของขนาดและรูปร่างของกระบะบรรจุผลปาล์ม ต่ออัตราส่วนปริมาณผลปาล์มที่นึ่งสุก โดยใช้ปริมาณไอน้ำเท่ากัน ผลปาล์มจะสามารถนึ่งสุกได้ทั้งหมดเมื่อลดความยาวของกระบะลง 10% ณ อัตราการผลิตเดิม แม้ว่าการลดพื้นที่หน้าตัดของกระบะลง 36% มีผลให้ผลปาล์มที่ทำการนึ่งสุกหมดพอดี แต่อัตราการผลิตจะลดลง 25% การปรับปรุงกระบะสามารถเพิ่มอัตราการผลิตได้โดยการเปลี่ยนรูปทรงของกระบะ จากรูปทรงลูกบาศก์ ให้เป็นแบบรูปทรงสี่เหลี่ยมแนวนอน หรือ รูปทรงกระบอกแนวตั้ง หลายๆแถว ตามขนาดของทะลายปาล์ม อัตราการผลิตเพิ่มขึ้น 8% และ 17% จากกระบะรูปทรงสี่เหลี่ยมและกระบะทรงกระบอก ตามลำดับ
DOI: 10.14457/cu.the.2007.1894
title: การพัฒนาเทคนิคการปรับกำลังสำหรับระบบการส่งผ่านหลายสายอากาศในช่องสัญญาณเฟดดิงแบบเรย์ลี

description: วิทยานิพนธ์ฉบับนี้เสนอเทคนิคการปรับกำลังส่งบนพื้นฐานการควบคุมกำลังส่งที่มีหลายระดับเพื่อภาคส่งจะสามารถใช้ประโยชน์จากข้อมูลสถานะของช่องสัญญาณสำหรับระบบการส่งผ่านหลายสายอากาศในช่องสัญญาณเฟดดิงแบบเรย์ลี เทคนิคการควบคุมกำลังส่งที่มีหลายระดับที่เสนอนี้สามารถนำมาประยุกต์ใช้กับระบบหลายสายอากาศที่รู้จักกันดี 2 ระบบด้วยกัน นั่นคือ ไอเกนบีมฟอมมิงและการเลือกสายอากาศส่ง ประเด็นหลักของเทคนิคนี้คือการหาเซตของค่าที่ใช้ถ่วงน้ำหนักในแต่ละระดับของกำลังส่งที่เหมาะสมที่ทำให้ค่าเฉลี่ยของอัตราความผิดพลาดบิตมีค่าต่ำที่สุด เพราะฉะนั้นเราจึงทำการคำนวณหาสูตรทางคณิตศาสตร์ของค่าเฉลี่ยของอัตราความผิดพลาดบิตซึ่งเป็นฟังก์ชันของค่าที่ใช้ถ่วงน้ำหนัก จำนวนระดับของกำลังส่ง และจำนวนสายอากาศส่ง นั่นคือเราสามารถหาค่าสมรรถนะของระบบที่ดีที่สุดได้ จากผลการจำลองทางตัวเลขพบว่าเทคนิคการควบคุมกำลังส่งที่มีหลายระดับที่เสนอนี้สามารถทำให้ค่าเฉลี่ยของอัตราความผิดพลาดบิตดีขึ้น โดยจะยิ่งดีขึ้นเมื่อจำนวนระดับของกำลังส่งเพิ่มขึ้นและจะสังเกตได้ชัดเจนยิ่งขึ้นที่ค่าสัญญาณต่อสัญญาณรบกวนสูงๆ นอกจากนี้ยังพบว่าเมื่อค่าสัญญาณต่อสัญญาณรบกวนสูงขึ้น ปริมาณของกำลังส่งที่ถูกถ่ายโอนไปยังช่วงของช่องสัญญาณที่มีสภาพของช่องสัญญาณที่แย่กว่านั้นก็จะมีปริมาณที่สูงขึ้นตามไปด้วยที่เป็นเช่นนี้ก็เพื่อที่จะรักษาสมรรถนะของค่าเฉลี่ยอัตราความผิดพลาดบิตให้ดีที่สุด
DOI: 10.14457/cu.the.2007.1895
title: การศึกษาการใช้น้ำมันปาล์มไบโอดีเซลในเครื่องยนต์จุดระเบิดด้วยการอัดขนาดเล็ก

description: งานวิจัยนี้มีวัตถุประสงค์เพื่อทำการศึกษาผลกระทบจากการใช้น้ำมันปาล์มไบโอดีเซลตามกำหนดของประกาศกรมธุรกิจพลังงาน พ.ศ. 2549 ต่อเครื่องยนต์ดีเซลขนาดเล็ก ชนิดฉีดเชื้อเพลิงโดยตรง โดยแบ่งการวิจัยออกเป็นสามส่วน คือ ส่วนแรกทำการทดสอบเครื่องยนต์บนแท่นทดสอบ ที่สภาวะคงตัวที่ความเร็วรอบคงที่ ระหว่างเครื่องยนต์ที่ใช้น้ำมันปาล์มไบโอดีเซลและเครื่องยนต์ที่ใช้น้ำมันดีเซลที่สภาวะภาระสูงสุด และสภาวะภาระบางส่วน ซึ่งผลการทดสอบที่ได้ เมื่อนำมาปรับค่าเทียบกับอุณหภูมิและความดันบรรยากาศมาตรฐาน พบว่าที่สภาวะภาระสูงสุดแรงบิดเบรก และค่าควันดำของเครื่องยนต์ที่ใช้น้ำมันปาล์มไบโอดีเซลมีค่าต่ำกว่าน้ำมันดีเซล ในทุกความเร็วรอบของการทดสอบโดยต่างกันสูงสุด ร้อยละ 7.7 อัตราการสิ้นเปลืองเชื้อเพลิงจำเพาะ และอุณหภูมิไอเสียที่ได้จากการใช้น้ำมันปาล์มไบโอดีเซลและน้ำมันดีเซล มีค่าใกล้เคียงกันส่วนที่สภาวะภาระบางส่วนพบว่าอัตราการสิ้นเปลืองเชื้อเพลิงจำเพาะ ที่ได้จากการใช้น้ำมันปาล์มไบโอดีเซลมีค่าสูงกว่าทุกจุดทดสอบ ค่าอุณหภูมิไอเสียใกล้เคียงกัน ค่าควันดำในช่วงแรงบิดต่ำมีค่าใกล้เคียงกัน แต่ในช่วงแรงบิดสูงค่าควันดำจากการใช้น้ำมันปาล์มไบโอดีเซลมีค่าต่ำกว่า ส่วนที่สองการทดสอบการเปลี่ยนองศาการฉีดน้ำมันปาล์มไบโอดีเซล ที่องศาการฉีดเชื้อเพลิงล่วงหน้าพบว่าที่สภาวะภาระสูงสุดแรงบิดเบรก อัตราการสิ้นเปลืองเชื้อเพลิงจำเพาะ และอุณหภูมิไอเสีย ตลอดย่านความเร็วที่ทำการทดสอบมีค่าสูงที่สุด และองศาการฉีดมาตรฐาน รองลงมาตามลำดับ ที่สภาวะภาระบางส่วนไม่พบความแตกต่างของอัตราการสิ้นเปลืองเชื้อเพลิงจำเพาะจากการเปลี่ยนองศาการฉีดน้ำมันเชื้อเพลิง ส่วนที่สามทำการทดสอบความทนทานของเครื่องยนต์จากการใช้งานต่อเนื่องภายใต้สภาวะภาระจำลองเป็นเวลา 500 ชั่วโมง พบว่าสมรรถนะของเครื่องยนต์ที่สภาวะภาระสูงสุดเมื่อใช้น้ำมันปาล์มไบโอดีเซลหลังผ่านการทดสอบความทนทานมีแรงบิดเบรกที่ลดลงร้อยละ 5.4-10.1 อัตราการสิ้นเปลืองเชื้อเพลิงจำเพาะมีค่าสูงขึ้นร้อยละ 7.4-20.1 ค่าควันดำมีค่าสูงขึ้น 1.2-2.2 BSN จากการทดสอบความดันเริ่มต้นของหัวฉีดของเครื่องยนต์ที่ใช้น้ำมันปาล์มไบโอดีเซลไม่สามารถหาได้ เนื่องจากเกิดการรั่วที่ปลายหัวฉีดก่อนถึงระดับความดันในการเริ่มฉีดที่ระดับเหมาะสม พบปริมาณเขม่าจับตัวหนาที่ปลายหัวฉีด คราบตะกอนสีแดงที่ฝาสูบในเครื่องยนต์ นอกจากนั้นไม่พบความแตกต่างอย่างมีจากการสึกหรอในชิ้นส่วนในเครื่องยนต์ห้องเผาไหม้ และชิ้นส่วนถ่ายทอดกำลังระหว่างเครื่องยนต์ที่ใช้น้ำมันปาล์มไบโอดีเซลและเครื่องยนต์ที่ใช้น้ำมันดีเซล แต่พบปริมาณตะกอนในกระบอกไส้กรองน้ำมันเชื้อเพลิงในปริมาณที่มากกว่า การใช้น้ำมันปาล์มไบโอดีเซลมีผลทำให้น้ำมันหล่อลื่นเสียคุณสมบัติเร็วกว่ากำหนดดังเห็นได้จาก ผลจากการวิเคราะห์น้ำมันหล่อลื่นตลอดช่วงทดสอบความทนทานพบว่า ความหนืดของน้ำมันหล่อลื่นมีอัตราลดลง และมีค่าน้อยกว่าระดับการเตือนขั้นวิกฤตในชั่วโมงการใช้งานน้ำมันหล่อลื่นที่ 100 และ 110 และพบปริมาณโลหะเหล็ก อลูมิเนียม และโครเมี่ยมตกค้างในน้ำมันหล่อลื่นสูงกว่าการใช้น้ำมันดีเซล สรุปได้ว่าการนำน้ำมันปาล์มไบโอดีเซลมาใช้งานกับเครื่องยนต์ชนิดฉีดเชื้อเพลิงโดยตรง สมรรถนะของเครื่องยนต์ที่ใช้ปาล์ม ไบโอดีเซลด้อยกว่าการใช้น้ำมันดีเซล การทดสอบความทนทานภายใต้สภาวะภาระจำลองพบว่า สมรรถนะที่สภาวะสูงสุดมีค่าด้อยลงอย่างชัดเจน เนื่องจากปรากฎการณ์ที่เกิดขึ้นกับระบบการจ่ายเชื้อเพลิง เช่นการลดลงของความดันเริ่มฉีดของเชื้อเพลิง